करुणानिधि ने की राजीव के हत्यारों को बचाने की अपील  
डीएमके अध्यक्ष करुणानिधि ने प्रधानमंत्री और सोनिया गांधी से राजीव गांधी हत्याकांड के तीन दोषियों को बचाने का प्रयास करने की अपील की।
डीएमके अध्यक्ष करुणानिधि ने प्रधानमंत्री मनमोहन सिंह और यूपीए अध्यक्ष सोनिया गांधी से राजीव गांधी हत्याकांड मामले के तीन दोषियों को बचाने का प्रयास करने की अपील की। इन तीनों को मौत की सजा सुनाई गई है।  तमिलनाडु के पूर्व मुख्यमंत्री ने एक बयान में कहा है कि तीनों दोषी- पेरारीवालन, संथन और मुरूगन मृत्युदंड की सजा सुनाए जाने के बाद 20 साल से अधिक समय जेल में बिता चुके हैं।  उन्होंने कहा कि तमिलनाडु सरकार से बार-बार अनुरोध किया गया कि तीनों दोषियों की सजा में परिवर्तन करने के लिए वह मंत्रिमंडल में एक प्रस्ताव पारित कर राज्यपाल से सिफारिश करे, लेकिन इस बारे में कुछ नहीं किया गया। कम से कम केंद्र को ऐसा जरूर करना चाहिए। मैं प्रधानमंत्री मनमोहन सिंह और यूपीए अध्यक्ष से ऐसा करने का अनुरोध करता हूं।  मद्रास हाईकोर्ट ने 9 सितंबर को तीनों दोषियों को फांसी की सजा दिए जाने पर आठ सप्ताह तक रोक लगा दी थी। करुणानिधि ने मांग की है कि तीनों दोषियों को रिहा कर दिया जाना चाहिए, क्योंकि वे लोग 20 साल से अधिक समय से जेल में हैं।